خسته
نریمان ناظیم
بو گون یئددینجی گوندور کی بو تختین اوستوندهیم. سحر آخشاما بو توتغون جامدان گؤیه باخیرام. جامدان گؤرونن چینارلارین یارپاقلاری گوندن – گونه رنگین آتـیر, سارالیر, ایکیندی چاغلاری کولک اسنده یارپاغلار بوداغدان اوزولوشور, گؤیده هرلهنیر؛ اوزو آشاغی گئدهنده منیم گؤزومدن ایتیرلر. گؤیده آرا- سیرا بولودلار گزیشیر. هرهسی بیر شئیه بنزهییر. بیری خوروزا, بیری تولکویه. آغی وار, بوزو وار. گاه سئیرهکلشیر, گاهدان چیتهنیر، قارالیر.
ایسراغا گون سحردن بولودلار ییغیشیب گلدیلر. بیر- بیرینه قوووشدولار. ائرتهسی گون, سحر چاغی گون چیخاندا, یارپاقلار ایشیم- ایشیم ایشیلداییردی. تر- تمیز! کئشکه بو جاملاری دا یویوب تمیرلهیئیدی.
گون اورتادان سونرا, پرستار گلدی یئنهده قولوما سیروم باغلادی. «حبلریوی آتـیسان» دئیه, جاواب آلمادان قیمیشیب گئتدی. مندن باشقا بیر نفر ده بو اوتاقدا یاتـیب, سحر- آخشاما مورگولهییر. گئجهلر خورولتوسوندان یوخو گؤزومه گئتمیر. دوکتورا دئمیشم حب وئریب, آمما او شووغریبی ده آتاندا بیلمیرم نییه منی قارا باسیر.
او گئجه یوخو گؤردوم کیشی گلیب دبئهلهییر. دئییر پولومو وئر. حیرصیم باغیرساغیمی کسیردی. قیشقیرتـیمدان پرستارلار تؤکولوب گلمیشدیلر. منی آییلتدیلار, گؤزومو آشجاق, بیلدیم یوخو ایمیش. ائله بیل دونیانی منه وئردیلر و اکبر آغایا دئییرهم اوغونوب گئدیر. دئییر کیشی ائلهده بیر ایش اولار؟
دوغروداندا بو کیشینین حاققی منیم بویونومدا چوخدو. کارا گلن آدامدی. او اولماسایدی, هئچ منیم دویونوم آچیلمازدی. البته اوشاقلیق دوستومدو. نئچه ایل باهم معللیمایدیک. سونرا “دانشسرای عالی”ده باهم اولدوق, او ریاضی اوخودو, من ادبیات. بئش- اون ایل بوندان قاباق گلدی تهرانا. بازنشسته اولاندان سونرا دا بو بیمارستانین حسابداریسیندا ایشلهییر. ماشاللاه کئفی چوخ سازدی. کئشکه ائله منده بیر آیری رشته اوخویایدیم. دئین اولمادی آی بابا ادبیاتدا اولدو رشته, (فعولن فعولن فعولن فعول).
الغرض, عؤمرو وئردیک بادا. دؤرد ایلدی بازنشستهیم. بیر پیشیکده قاپیمدا میولداماییب کی گل سن ده بو ایشین قولپوندان یاپیش، بئش قیران پول آل! کیچیک بیر شههردی. هامی منی تانیییر. کیمین قاپیسینا گئدیم. بابام ،آدام قات- قات ات تؤکور. بو شههرده بیز ده بیر گون اؤزوموزه بیر آدام ایدیق. بو گون ایش باشیندا اولانلارین چوخو منیم شاگیردلریم اولوب، هر ایدارهیه گئدیرم گؤروسن بیری میزین دالیندان قالخیر، سالام آقای قدیری، بویورون! بویورون میزین دالیندا ایلهشین! گئدیر الینده چای آلیر گتیریر. من اوتاقدان چیخمایینجا میزینین دالینا کئچمیر. دئییرم منیم هلهده سیزه نیسبت شاگیردلیک حیسسیم وار. خییاواندان کئچنده سالامدی کی یاغیر. سالام آقای قدیری, سالام اوستاد, سالام جناب قدیری.
بؤرکومو گؤتوروب قویماغدان آستاری قیراق آلا گئدیب, بو گون صاباحدی کی سؤکوله. من بو بورکو کئفین ساز واختی آلمیشدیم. دؤره بورکدی. قاباقلار قیشدان- قیشا قویاردیم. آمما بیر نئچه ایلدی اوشاقلار دئییرلر آغا سن آللاه همیشه بؤرک قوی. ماشاللاه ائله یاراشیر سنه! بیلیرم نییه دئییرلر. آخی باشیمین توکو تؤکولوب, اوتانیرلار. من ده اورهکلرین سیندیرمیرام. چؤله چیخاندا بؤرک قویورام.
یئریمدن دورا بیلسهایدیم, بو جاملاری بیر سیلیب, تمیزلردیم. چوخ داریخدیریر منی. گومان کی آلتی آیدی تمیزلنمهییب. آدین دا قویوبلار خصوصی بیمارستان. اوشاقلار یامان یادیما دوشوبلر. سهیلا بیر لحظه گؤزومون قاباغیندان گئتمیر. او گون ملاقاتا گلنده, گؤزومدن قووورغا کیمی یاش النیردی. حؤکمن یاپیشیب کی, آغا وئر گؤروم داشین نه یئکهلیگه ایمیش. دئییرم قیزیم ماتاهدی ساخلییام, آتدیق گئتدی دا. آداخلیسیدا گلمیشدی. آروادا تاپشیردیم دای گلمهیهلر, بابام یوز آغاج یولدی. دئدیم اوشاقلاری آوارا ائلهمه. منده بئش اون گونه مرخّص اولوب، گلهجهیم. اکبر آغا دا وار. گونده باشیمین اوستوندهدیر, نیگران قالما!
گؤز- گؤز ائلهدیم، یاواشجا پولو وئردیم. گؤزلری بؤیودو. بیر تههر اوشاقلاری اکیب سوروشدو؛ پولو هاردان تاپدین؟ دئدیم اکبر آغادان آلمیشام. آپار قیزین جئهیزین واجیبلرین آل. قالمیشینادا آللاه کریمدی. اکبر آغا منه بوردا وام جورلهییب. گؤزلری گولدو بئچارانین.
یاخشی اولدو تئز گئتدیلر و اکبر آغانین آروادی گلسهایدی, ایش بویویهجهایدی. اکبر آغا دئییر آقدسین آغزیندا لپه ایسلانماز.
او گوندن کی سهیلانین ائلچیسینه هه جاواب وئردیک. فیکیر خیال منی گؤتوردو. آرواد دا منی قارالادی کی سن سئوینمه یئرینه نییه قارا تپهدن یاس گتیرمیسن. نه اولوب؟ نهدن ناراحاتسان. اولمویا باجی اوغلووا وئرمک خیالیندایدین. دئدیم آرواد کئچی جان هاییندا, قصّاب پی آختاریر. سن نه دانیشیرسان. ائوی ییخیلمامیش، من جئهیز فیکریندهیم. هاردان جورلاییب آلاجاییق. دئدی آللاه کریمدی. او کی خیر- خیرداسیدی ائودن جورلهرم. قالمیشینادا قیزیللاریمی ساتـیب آلاریق. من بوندان بئله قیزیلی نئیلهییرم.
او گئجه راحات یاتدیم. صاباح سحر آپاردیم قیزیللاری ساتدیم. گئتدیک بازارا. اوچ- دؤرد تیکه شئی آلدیق, پول قورتاردی. اویانا قاچ, بویانا قاچ. کیمه آغیز آچیم. کیمین قاپیسینا گئدیم. آخی هامی گیریفتاردی. بانکلاردا شاگیردلریمدن وار ایدی. گئتدیم بلکه بیر وام جورلهیهلر، دئدیلر بیر پروانه کسب تاپ گتیر، قالمیشی بیزیم عهدهمیزه. بابام منیم کی بار- باققالینان گل- گئدیم اولماز, بو آدامی هاردان تاپیم. قدیم زامان دئییل کی, ایندی بیر پونزا قاتـیغی نیسیه وئرمیرلر. هاندا قالا آداما ضامین اولالار. اصلن منیم بو تاجیر جاماعاتدان او قدهرده خوشوم گلمز. قورساغسیز آدامدیلار. ناچارلیغدان، جانیمی ییغدیم دیشیمه, بیرینین یانینا گئتدیم، گؤردوم کوهنه پالان سؤکور؛ ایت ایلینده اوغلوما گلدیم ایکی نومره ایستهدیم وئرمهدین. نه جور اولدو, نه تههر اولدو…., دوردوم آیاغا، دوشدوم یولا. آللاه هئچ موسلمانی نامرده مؤحتاج ائلهمهسین. گونلر گلیب سوووشوردو. اوغلان ائوی ده فیشار گتیریردی کی گلیریک گلینیمیزی آپاراق. آنجاق لاپ آسیلی قالمیشدیق. سونرا آللاه طرفی ویردی اکبر آغا گلدی ننهسینه باش چکمهیه, اونون الی ایله بیزیم دویونوموز آچیلدی.
هردن منی فیکیر خیال گؤتورور. دئییرم, اولمویا بو پول دا گؤرمویه. او گون شوخلوغجا اکبر آغایا دئییرهم نئجه اولاردی آدامین اوچ بویرهیی اولایدی. دئییر آی کیشی, ناشوکورلوک ائلهمه, آللاه بیلن یاخشیدی.
بو گون یئنهده هاوا توتولوب. داریخما باسیر منی. کئشگه آیاغا دورا بیلهایدیم. بو جاملاری بیر سیلیب تمیزلهیئیدیم.
سون
یاز- ۷۴
pes_Arab pes_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab snd_Arab azb_Arab